Jul 24,2017
వెలుగులోకి రూ.71,941 కోట్ల సొత్తు
న్యూఢిల్లీ: ప్రభుత్వ చేపట్టిన పలు చర్యల కారణంగా గత మూడేండ్ల కాలంలో పన్ను పరిధిలో చూపని దాదాపు రూ.71,941 కోట్లు సొత్తు వెలుగులోకి వచ్చినట్టుగా ప్రభుత్వం అత్యున్నత న్యాయస్థానం సుప్రీం కోర్టుకు వెల్లడించింది. పెద్దనోట్ల రద్దు చేపట్టిన గత ఏడాది నవంబరు 9వ తేదీ నుంచి ఈ ఏడాది జనవరి 10వ తేది వరకు దాదాపు రూ.5,400 కోట్ల సొత్తు వెలుగులోకి వచ్చినట్టుగా వివరించింది. ఇదే సమయంలో దాదాపు 303.367 కిలోల బంగారం జప్తు చేసినట్టుగా ప్రభుత్వం అఫిడవిట్‌లో పేర్కొంది. 2014 ఏప్రిల్‌ నుంచి మొదలు కొని ఈ ఏడాది ఫిబ్రవరి 28 వరకు ఐటీ శాఖకు చెందిన దాదాపు 2,027 బృందాలు సోదాలు జరిపాయని సుప్రీంకు తెలిపింది. ఈ సోదాల్లో దాదాపు రూ.36,051 కోట్ల సొమ్ముతో పాటు రూ.2,890 కోట్ల విలువైన పన్ను పరిధిలో చూపని ఆస్తులను గర్తించడం జరిగిందని సర్కారు పేర్కొంది. ఇదే సమయంలో ఐటీ శాఖ దాదాపు15,000 సర్వేలను నిర్వహించిదని తెలిపింది. ఇందులో ఖాతాల్లో చూపని మరో రూ.33,000 కోట్ల సొమ్ము వెలుగులోకి వచ్చిందని వివరించింది. పెద్దనోట్ల రద్దు సమయంలో దాదాపు 1,100 సోదాలు, సర్వేలతో పాటు 5,100 కంటే ఎక్కువగా వెరిఫికేషన్స్‌ నిర్వహించి రూ.610 కోట్ల విలువైన సొమ్మును జప్తు చేసినట్టుగా ప్రభుత్వం వివరించింది. ఇందులో నగదు జప్తు విలువే రూ.513 కోట్ల వరకు ఉందని విశ్లేషించింది. పన్ను పరిధిలో చూపని దాదాపు రూ.5,400 కోట్ల సొమ్ము ఈ సందర్భంగా వెలుగులోకి వచ్చినట్టుగా విశ్లేషించింది.
మీ స్నేహితులకు రికమెండ్ చెయ్యండి